ROZHODNUTIE KOMISIE
z 1. augusta 2008,
ktorým sa mení a dopĺňa rozhodnutie 2007/182/ES o prieskume choroby chronického chradnutia u jeleňovitých
[oznámené pod číslom K(2008) 3986]
(Text s významom pre EHP)
(2008/661/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 999/2001 z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií (1), a najmä na jeho článok 6 ods. 1,
keďže:
(1)
Nariadením (ES) č. 999/2001 sa stanovujú pravidlá prevencie, kontroly a eradikácie niektorých prenosných spongiformných encefalopatií (PSE) u zvierat.
(2)
Choroba chronického chradnutia je PSE, ktorá postihuje jeleňovité a ktorá je rozšírená v Severnej Amerike, no v Spoločenstve zatiaľ nahlásená nebola.
(3)
Rozhodnutie Komisie 2007/182/ES z 19. marca 2007 o prieskume choroby chronického chradnutia u jeleňovitých (2) bolo prijaté po tom, čo Európsky úrad pre bezpečnosť potravín (European Food Safety Authority - EFSA) prijal stanovisko, v ktorom odporúča, aby sa v Spoločenstve vykonával dohľad nad zverou druhu jeleňovitých.
(4)
V rozhodnutí 2007/182/ES sa ustanovujú pravidlá prieskumu zameraného na zistenie prítomnosti choroby chronického chradnutia u jeleňovitých, ktorý sa má vykonať v súlade s určitými minimálnymi požiadavkami. Ustanovuje sa v ňom, že členské štáty majú tento prieskum vykonať najneskôr do konca poľovníckej sezóny 2007.
(5)
Na základe predbežných výročných správ, ktoré Komisia do dnešného dňa dostala od členských štátov v súlade s rozhodnutím 2007/182/ES, niektoré členské štáty nemali dostatok času na odobratie cieľového počtu vzoriek, ktorý sa požaduje v uvedenej smernici.
(6)
Na to, aby sa údaje získané prieskumom EFSA mohli dôkladne preskúmať, je potrebné poskytnúť daným členským štátom viac času na dosiahnutie cieľov stanovených v rozhodnutí 2007/182/ES. Preto je vhodné predĺžiť obdobie na vykonanie tohto prieskumu o ďalší rok.
(7)
Rozhodnutie 2007/182/ES by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2007/182/ES sa mení a dopĺňa takto:
1.
V článku 3 ods. 2 sa rok „2007“ nahrádza rokom „2008“.
2.
V bode 2 prílohy IV sa dopĺňa tento odsek:
„Správa za rok 2008 zahŕňa výsledky poľovníckej sezóny 2008, hoci niektoré vzorky budú odobraté v roku 2009.“
Článok 2
Toto rozhodnutie je určené členským štátom.
V Bruseli 1. augusta 2008